ആ തീരുമാനം ഞെട്ടിച്ചു: ബവുമ ദുബായ് ദക്ഷിണാഫ്രിക്കന് ക്രിക്കറ്റിനെ വീണ്ടും പ്രതിസന്ധിയിലാക്കുന്നതായിരുന്നു ക്വിന്റണ് ഡി കോക്കിന്റെ തീരുമാനം. ലോകകപ്പിലെ പ്രധാന മത്സരത്തിന് തൊട്ടുമുമ്ബ്, ടീമിലെ ഒത്തിണക്കത്തെ ബാധിക്കുന്ന രീതിയിലുള്ളതായി ഡി കോക്കിന്റെ പിന്മാറ്റം. എന്നാല്, ടീം ആ സാഹചര്യത്തെ മറികടന്നത് ടെംബ ബവുമയെന്ന ക്യാപ്റ്റനിലൂടെയാണ്. പ്രതിസന്ധിഘട്ടത്തില് നല്ല നായകനായി ബവുമ. പക്വതയോടെ നേരിട്ടു. വംശീയതയ്ക്കെതിരായ പോരാട്ടത്തില് ഒപ്പമില്ലെന്ന് പ്രഖ്യാപിച്ചാണ് ഡി കോക്ക് വെസ്റ്റിന്ഡീസുമായുള്ള മത്സരത്തില്നിന്ന് പിന്മാറിയത്. ഡി കോക്കിന്റെ തീരുമാനം ഞെട്ടിച്ചുവെന്നായിരുന്നു ബവുമയുടെ ആദ്യപ്രതികരണം. ഒരു ടീമെന്നനിലയില് ഞങ്ങളെ ആ തീരുമാനം ഞെട്ടിപ്പിക്കുന്നതായിരുന്നു. ടീമിലെ ഏറ്റവും പ്രധാന കളിക്കാരനാണ് ഡി കോക്ക്. ബാറ്റര് എന്ന രീതിയില്മാത്രമല്ല, എല്ലാതരത്തിലും പ്രധാനി. ക്യാപ്റ്റന് എന്നനിലയില് എനിക്ക് മുന്നോട്ടുപോകാതിരിക്കാനാകില്ലായിരുന്നു. ഡി കോക്കിന് സ്വന്തമായി തീരുമാനമെടുക്കാന് അവകാശമുണ്ട്. അതിനെ ഞങ്ങള് ബഹുമാനിക്കുന്നു. അതിന്റെ അനന്തരഫലവും തീരുമാനമെടുത്തയാള് അനുഭവിക്കേണ്ടിവരും ബവുമ പറഞ്ഞു. വിന്ഡീസുമായുള്ള മത്സരത്തിന് അഞ്ചുമണിക്കൂര്മുമ്ബാണ് ദക്ഷിണാഫ്രിക്കന് ക്രിക്കറ്റ് ബോര്ഡ് കളിക്കാര്ക്ക് നിര്ദേശം നല്കിയത്. എല്ലാ മത്സരത്തിനുംമുമ്ബ് മുട്ടുകുത്തി വംശീയതയ്ക്കെതിരായ പ്രതിഷേധത്തില് പങ്കാളികളാകണമെന്നായിരുന്നു നിര്ദേശം. ബവുമ എല്ലാ കളിക്കാരെയും ഇക്കാര്യം അറിയിച്ചു. മത്സരത്തിന് രണ്ടുമണിക്കൂര്മുമ്ബാണ് ഡി കോക്ക് പിന്മാറുന്ന കാര്യം അറിയിച്ചത്. ക്യാപ്റ്റന്കുപ്പായത്തിലെ ഏറ്റവും കഠിനമായ ദിവസമായിരുന്നു. കാര്യങ്ങള് ചര്ച്ച ചെയ്യാനുള്ള സമയംപോലും കിട്ടിയില്ല. കളത്തിനു പുറത്ത് ഒരുപാട് പ്രശ്നങ്ങളുണ്ട്. ഇതൊന്നും മാനസികമായി ബാധിക്കാതെ കളിക്കാനാകണം. രാജ്യത്തിനുവേണ്ടി കിരീടം നേടണം ബവുമ വ്യക്തമാക്കി. ഇതിനിടയിലും വിന്ഡീസിനെ ആധികാരികമായി തോല്പ്പിക്കാന് കഴിഞ്ഞു ദക്ഷിണാഫ്രിക്കയ്ക്ക്. ശ്രീലങ്കയുമായാണ് ദക്ഷിണാഫ്രിക്കയുടെ അടുത്തമത്സരം. ഡി കോക്കിന്റെ നിലപാട് എന്തെന്ന് അറിയാന് മറ്റു കളിക്കാര്ക്ക് താല്പ്പര്യമുണ്ട്. മുട്ടുകുത്തല് പ്രതിഷേധത്തില് ഭാഗമായില്ലെങ്കില് ഡി കോക്കിന് ഇനി ലോകകപ്പില് കളിക്കാന് സാധിച്ചേക്കില്ല. ദക്ഷിണാഫ്രിക്കന് ക്രിക്കറ്റ് ബോര്ഡ് മറ്റു നടപടികള് കൈക്കൊള്ളും. ടീമില്നിന്ന് പുറത്താക്കാനും സാധ്യതയുണ്ട്. ആഭ്യന്തരപ്രശ്നത്തിലാണ് ക്രിക്കറ്റ് ബോര്ഡ്. അഴിമതി ആരോപണങ്ങള്ക്കിടയിലാണ്. അതിനിടെയാണ് ടീമിലെ കറുത്ത വംശജര്ക്കെതിരെ വംശീയാധിക്ഷേപമുണ്ടായെന്ന് വെളിപ്പെടുത്തലുണ്ടായത്. മുന് താരങ്ങള്തന്നെയാണ് സഹകളിക്കാര്ക്കെതിരെ ആരോപണമുന്നയിച്ചത്. അന്വേഷണം നടക്കുന്നു. ഈ സംഭവങ്ങള്ക്കിടെയാണ് ബവുമ ക്യാപ്റ്റനായി എത്തുന്നത്. ക്യാപ്റ്റനാകുന്ന കറുത്ത വംശജനായ ആദ്യ ദക്ഷിണാഫ്രിക്കന് ബാറ്റര്. കളത്തിലെ മികവിനൊപ്പം കളത്തിന് പുറത്തും കാര്യങ്ങള് കൈകാര്യം ചെയ്യാനുള്ള കഴിവുണ്ട് ഈ മുപ്പത്തൊന്നുകാരന്. അതിനുള്ള വേദിയാണ് ഈ ലോകകപ്പ്. വിന്ഡീസിനെതിരായ ജയം ബവുമയുടെ മികവിന് തെളിവാണ്.